  Виталий Пронин Удмуртиын поттозы «Лада Веста» машинаосты Ижысь машина лэсьтонъя заводын 6-тӥ феврале кутскизы бичаны «Лада Веста» машиналэсь нырысетӥ модельзэ. «АвтоВАЗлэн» президентэз Б. Андерсон верамъя, та машинаос конвеерысь потыны кутскозы 25 сентябрьысен гинэ. Ар пумозь чакламын 5 сюрс пала машина лэсьтыны, арлы быдэ 100 сюрс машина питран вылэ султытэмын луоз. Та моделез Ижысь заводын гинэ лэсьтозы. Дуныз тодмо ӧвӧл на. Доре берто медальёсын Удмуртиысь спортсменъёс Санкт-Петербургын ортчись Россиысь велоспортъя ӵошатсконъёсысь вылӥ вормонъёсын бертӥзы. Тае ивортӥз Удмуртиысь мугорез кыдатонъя, спортъя но егитъёсын ужан политикая министерство. Санкт-Петербургысь «Локосфинкс» велоцентрын ӵошатскизы Россиысь 270 спортсменъёс. Асьмелэнъёсыз пӧлын устоез луиз Дмитрий Соколов. Со 3 зарни медаль утӥз. Мукет спортсменъёсмы но Ирина Моличева, Ксения Цимбалюк, Александр Васюхно, Виталий Ившин зарни но азвесь медальёсын бертӥзы. Пегало эмъяськонлэсь Можгаысь прокуратура тазалыкез утён законодательствоез чакласа 2013-тӥ арын эскеронъёс ортчытӥз. Ёросын туберкулёзэн черламъёс пӧлысь 46-эз эмъяськонлэсь пегало. Можгаысь ёросъёс куспын ужась прокурорлэн воштӥсез Максим Володин верамъя, та висисьёсын трос пол эмъяськонлэн кулэлыкез сярысь вераськемын вал, соослы ӵын но ӧвӧл. Табере пегасьёсты суд пыр эмъяськыны ёртозы. Кышноос трослы уногес Удмуртиын 2013-тӥ арлы 1 миллион 500 сюрслэсь уно улисьёс лыдъямын. Соос пӧлысь 65% карын уло, 35% - гуртъёсын. Удмуртстатлэн кивалтӥсез Евгений Данилов верамъя, 2012 аре шаерамы огъя лыдпусъёсъя адямилэн улонэз 70 аресозь кыстӥськиз, вить ар куспын  воргоронъёс пӧлынта лудпус 61-сен 63-озь будӥз, кышноос пӧлын 74-сен 76-озь йылӥз. 2002-тӥ арен ӵошатыса, та лыдпус 1,6 арлы уногес. Али кышноос пиосмуртъёс сярысь 17%-лы тросгес, соослэн лыдзы 31 аресысен йылэ. Ангелина Снигирёва Теги: иворкебит Удмуртиын  